
 1.6.2021
 BG
 Официален вестник на Европейския съюз
 L 192/3
 РЕГЛАМЕНТ ЗА ИЗПЪЛНЕНИЕ (ЕС) 2021/876 НА КОМИСИЯТА
 от 31 май 2021 година
 за определяне на правила за прилагането на Регламент (ЕО) No 1907/2006 по отношение на заявленията за разрешение и докладите за преразглеждане за употребите на вещества в производството на резервни части за изделия, които вече не се произвеждат, и в ремонта на изделия и съставни продукти, които вече не се произвеждат, и за изменение на Регламент (ЕО) No 340/2008
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) No 793/93 на Съвета и Регламент (ЕО) No 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 74, параграф 1 и член 132 от него,
 като има предвид, че:
 (1)
 В член 56, параграф 1 от Регламент (ЕО) No 1907/2006 за пускането на пазара и употребата на вещества, пораждащи сериозно безпокойство, които са включени в приложение XIV към същия регламент, е определено изискване за разрешение. В някои случаи спазването на това изискване представлява значителна административна тежест за предприятията. В своето съобщение от 18 юни 2014 г., озаглавено „Програма за пригодност и резултатност на регулаторната рамка (REFIT): настояща ситуация и перспективи“ (2), Комисията оповести, че обмисля опростяване на процеса на даване на разрешения за някои конкретни случаи. Опростяването на заявленията за продължителна употреба на вещества, пораждащи сериозно безпокойство, в резервни части за изделия, които вече не се произвеждат, беше набелязано като едно от действията в съобщението на Комисията от 5 март 2018 г., озаглавено „Общ доклад на Комисията относно функционирането на REACH и преглед на някои елементи“ (3).
 (2)
 В съобщението на Комисията от 2 декември 2015 г., озаглавено „Затваряне на цикъла — план за действие на ЕС за кръговата икономика“ (4), се посочва, че удължаването на срока на използване на продуктите чрез поправка спомага да се предотвратява разхищаването. В Заключенията си от 20 юни 2016 г. относно посочения план за действие (5) Съветът приканва Комисията да проучи какви инициативи могат да се предприемат на равнище ЕС в интерес на удължаване на срока на използване на продуктите, например чрез стимулиране на наличието на резервни части.
 (3)
 За да се избегне преждевременното излизане от употреба на изделията или съставните продукти (6), които вече не се произвеждат след датите на забрана, посочени в приложение XIV към Регламент (ЕО) No 1907/2006, резервните части, както и веществата и смесите, които са необходими за ремонта на такива изделия или съставни продукти, трябва да продължат да се предоставят на пазара и да се използват. Ако вещество, включено в приложение XIV към Регламент (ЕО) No 1907/2006, е било използвано за производството на такива изделия или съставни продукти и след датата на забрана резервната